Ha-Šomer

Ha-Šomer (hebr. : השומר, doslova "Strážca") bola židovská sionistická obranná organizácia založená roku 1909 vo vtedajšej tureckej Palestíne.

Založenie ha-Šomeru 1909

Predchodcom ha-Šomeru bola organizácia Bar Giora založená v Jaffe 29. septembra 1907. Jej členovia sa usadili v osade Sedžera (dnes Ilanija) v Dolnej Galilei, kde získavali výcvik a postupne zahrňovali pod svoju ochranu i okolité židovské dediny.
Na jar 1909 sa predák Bar Giory, Israel Šochat, rozhodol zriadiť polovojenskú organizáciu, ktorá by mala oveľa širší záber a ktorá by fungovala so súhlasom tureckých úradov. Nová organizácia ha-Šomer bola založená 12. apríla 1909 v židovskej osade Kfar Tavor. Cieľom ha-Šomeru bolo poskytovať ochranu židovským dedinám, najmä proti útokom Arabov (v tom čase skôr lúpežne než politicky motivovaným). Zhodou okolností v deň založenia ha-Šomeru zaútočili arabskí beduíni na neďalekú dedinu Sedžera. Ochrannú úlohu plnili členovia ha-Šomeru za pravidelný poplatok vyberaný od osadníkov.

Šírenie vplyvu ha-Šomeru

Roku 1910 organizácia prvý raz prekročila hranice regiónu Dolná Galilea a začala poskytovať ochranu poľnohospodárskej kolónii Chadera. O rok neskôr sa aktivity tohto združenia rozšírili aj do okolia dnešného Tel Avivu, kde chránilo osady Rechovot a Kfar Saba. Poskytovali aj ochranu novo zakladaným dedinám v Jezraelskom údolí.
Ha-Šomeru velil Israel Šochat. Ten roku 1912 zaslal sionistickému vedeniu prvé komplexné plán obrany jišuvu. Išlo o reakciu na vlnu arabských útokov na početné židovské dediny. Členovia ha-Šomeru sa inšpirovali arabským odevom. Boli vyzbrojení puškami. Ďalšími výraznými predákmi ha-Šomeru boli Alexander Zaid či Mendel Portugali. Na založení organizácie sa podieľal aj Jicchak Ben Cvi - neskorší izraelský prezident. Medzi radovými členmi vynikali Židia pôvodom z Dagestanu, ktorí boli už zo svojich pôvodných domovov zvyknutí na potrebu brániť svoje poľnohospodárske usadlosti. V ha-Šomer od začiatku existovala rovnoprávnosť medzi mužmi a ženami.
V roku 1913 ha-Šomer zahájil okrem paramilitárnych i osídľovacie aktivity a jeho členovia založili osadu Tel Adaš (dnes Tel Adašim) neďaleko dnešnej Afuly v Emek Jizreel. Toho roku ale v organizácii prebiehali ideologické spory. Bola vnímaná ako združenie napojené na ľavicové a socialistické prúdy v jišuvu (Poalej Cion). To nevyhovovalo židovským farmárom zo súkromne hospodáriacich dedín. Ha-Šomer tak bol vypudený z Chadery a v októbri 1913 založila mládež židovských farmárov zo Zichron Jaakov konkurenčnú obrannú organizáciu - Gidonim.

ha-Šomer za vojny

Po prepuknutí prvej svetovej vojny sa vedenie ha-Šomeru snažilo kvôli obavám z tureckých represií demonštrovať svoju lojalitu a Israel Šochat spolu s aktivistami Poalej Cion vrátane Davida Ben Guriona presadil vznik židovskej jednotky, ktorá by bojovala vo vojne na tureckej strane. Israela Šochata spolu s manželkou napriek tomu počas vojny vykázali do exilu v Turecku.
V októbri 1916 založili členovia ha-Šomeru okolo Israela Giladiho osadu Kfar Bar Giora (neskôr Kfar Giladi) v Hornej Galilei, blízko dnešných libanonských hraníc. V rokoch 1919-1920 tu prebiehali ťažké boje medzi židovskými osadníkmi a Arabmi (najmä okolo ďalšej osady založenej tu ha-Šomerom - Tel Chaj). Ha-Šomeru v tomto regióne v tom čase velil Josef Trumpeldor, ktorý tu aj padol.

Zánik ha-Šomeru a založenie Hagany

Po vojne v súvislosti so vznikom britského mandátu v Palestíne, ktorý oficiálne vyhlásil vznik židovského národného domova v Palestíne, bolo nutné prehĺbiť vojenské a obranné štruktúry tunajšieho židovského obyvateľstva. Túto rolu ha-Šomer plniť nemohol, pretože jeho členstvo nikdy nepresiahlo 100 ľudí. V dôsledku toho bolo rozhodnuté nahradiť dobrovoľnícky ha-Šomer celoštátnou vojenskou organizáciou Hagana. 18. mája 1920 sa preto vedenie ha-Šomeru rozhodlo rozpustiť svoj spolok a vplynúť do novo zriaďovanej Hagany.